Il-kampanja “Għan Globali: Ningħaqdu għall-ġejjieni tagħna” imnedija mill-Kummissjoni u mill-organizzazzjoni ta' promozzjoni internazzjonali Global Citizen fit-28 ta' Mejju se tilħaq il-qofol tagħha f'summit dinji ta' wedgħi u kunċert nhar is-Sibt 27 ta' Ġunju. L-għan huwa li jiġi mmobilizzat aktar finanzjament għall-iżvilupp u l-użu ta' vaċċini, testijiet u trattamenti tal-coronavirus. L-aċċess għall-vaċċini kullimkien, għal dawk kollha li jeħtieġhom, se jgħin lid-dinja biex tegħleb din il-pandemija u tevita oħrajn. Dan se jgħin ukoll biex jinbnew mill-ġdid il-komunitajiet milquta mill-pandemija b'mod ekwu u ġust. Il-kunċert L-“Għan Globali: Ningħaqdu għall-Ġejjieni tagħna — il-Kunċert se jsir is-Sibt li ġej filgħaxija u se jkun ippreżentat minn Dwayne Johnson. Se jinkludi dehriet minn Shakira, Coldplay, Usher, Jennifer Hudson, Miley Cyrus, Justin Bieber u Quavo, J Balvin, Chloe x Halle, Yemi Alade, u Christine u l-Queens. Il-kunċert li se jkun kopreżentat mill-President Ursula von der Leyen, se jinkludi wkoll dehriet minn Chris Rock, Hugh Jackman, Kerry Washington, Charlize Theron, Forest Whitker, David Beckham, Salma Hayek Pinault, Billy Porter, Diane Kruger, Antoni Porowski, Ken Jeong, Nikolaj Coster-Waldau u Olivia Colman. Is-Summit tal-Wedgħiet L-“Għan Globali: Ningħaqdu għall-Ġejjieni Tagħna — is-Summit se jibda fit-3pm CET. Is-Summit se jkun ippresedut mill-President von der Leyen u se jinkludi interventi minn mexxejja dinjija, kif ukoll promoturi, artisti u attivisti internazzjonali. Se jieħdu sehem f'panels ta' diskussjoni u f'intervisti: Nickolaj Coster-Waldau, Miley Cyrus, Angelique Kidjo, Ken Jeong, u esperti u mexxejja tal-ħsieb fosthom Melinda Gates, Dr. Vin Gupta, il-President tal-NAACP Derrick Johnson, Eddie Ndopu, Dr. Ngozi Okonjo-Iweala, Kate Upton u Justin Verlander. Fuq hiex tista' ssegwih? L-kunċert se jixxandar mad-dinja kollha: fuq ARD, Canal+ Group, RTVE fl-Ewropa, Bell Media, CBC, Citytv, u Global TV, fil-Kanada, NBC u iHeartMedia fl-Istati Uniti, Grupo Globo fil-Brażil, MultiChoice Group u SABC fl-Afrika, u Fuji TV u Star India fl-Asja. Tista' ssegwih ukoll fuq is-sit web tal-Coronavirus Global Response u fuq il-kontijiet tal-midja soċjali tal-Kummissjoni Ewropea: Facebook, Twitter u YouTube. Is-summit se jiġi strimjat fuq is-sit web tal-Global Goal Uniteu fuq l-istess kontijiet tal-midja soċjali. Il-President tal-Kummissjoni Ewropea Ursula von der Leyen qalet: “L-Artisti għandhom is-setgħa jispiraw il-bidla. Jużaw it-talenti tagħhom favur kawżi importanti. Fis-27 ta' Ġunju, fis-Summit u fil-kunċert l-“Għan Globali: Ningħaqdu għall-Ġejjieni tagħna” artisti, xjentisti u mexxejja dinjin se jitkellmu b'vuċi waħda, f'mument ta' unità globali reali u rari. Se jimpenjaw ruħhom li jgħinu lid-dinja tegħleb il-coronavirus, filwaqt li ħadd ma jitħalla barra. L-Unjoni Ewropea hija impenjata bis-sħiħ biex tiżgura aċċess ġust għal vaċċin affordabbli, kemm jista' jkun malajr, għal kull min għandu bżonn. Magħqudin, naf li nistgħu nagħmlu d-dinja post aktar sikur.” Hugh Evans, Kofundatur u Kap Eżekuttiv ta' Global Citizen, qal: “Iċ-Ċittadini Globali madwar id-dinja qed jitolbu għal bidla sistemika, bidla li ġġib magħha ġustizzja għal kulħadd, kullimkien, irrispettivament minn fejn twieldu jew mill-kulur tal-ġilda tagħhom. Jekk irridu ntemmu l-COVID-19 għal kulħadd, għandna bżonn li l-mexxejja dinjin tagħna jimpenjaw il-biljuni ta' dollari meħtieġa biex jinħolqu b'mod ġust l-ittestjar, it-trattamenti u l-vaċċini, l-Għan Globali: Ningħaqdu għall-Ġejjieni Tagħna - il-Kunċert” se juża l-kunċett antik mijiet ta' snin, il-mużika, bħala motivatur għall-bidla u l-unità, flimkien max-xjenza u d-data, f'unur dawk li jsolvu l-problemi — inklużi t-tobba, ix-xjenzjati, il-ħaddiema tal-laboratorju, ħaddiema essenzjali u difensuri tad-drittijiet tal-bniedem — li qed itellqu biex mhux biss joħolqu l-kura għall-COVID-19, iżda wkoll biex jiżguraw li tkun disponibbli għal kull min għandu bżonnha.” Il-preżentatur tal-“Għan Globali: Ningħaqdu għall-Ġejjieni Tagħna — il-Kunċert” Dwayne Johnson qal: “Ninsab kburi li qed ningħaqad ma' Global Citizen u mal-Kummissjoni Ewropea biex nippreżenta l-“Għan Globali: Ningħaqdu għall-Ġejjieni Tagħna -Il-Kunċert”. L-avveniment se jħeġġeġ lill-komunità globali li qed taħdem favur l-aċċess indaqs għall-kura tas-saħħa, u kontra inġustizzji enormi oħra li qed tħabbat wiċċha magħhom id-dinja tagħna. Dan il-mument fl-istorja jitlob il-parteċipazzjoni tagħna lkoll, għalhekk ejja ningħaqdu flimkien ħalli nfasslu futur aħjar, għal kulħadd.” L-artist u l-attivist Miley Cyrus qal: “Dan il-mument jitlobna naġixxu lkoll. Bħala Ċittadini Globali, qed nappellaw lill-mexxejja madwar id-dinja biex jiġġieldu kontra l-impatt sproporzjonat lil l-COVID-19 għandu fuq komunitajiet marġinalizzati billi jikkommettu fondi biex jiżviluppaw u jwasslulhom testijiet, trattamenti, u terapiji. Bis-saħħa ta' dan l-isforz dinji, se nkunu nistgħu niżguraw aħjar li kulħadd, kullimkien ikollu aċċess għall-ittestjar u t-trattament tal-COVID-19, irrispettivament mill-introjtu tagħhom jew minn fejn jgħixu.” L-artista u l-attivista Shakira qalet: “Ċittadini Globali madwar id-dinja qed jappellaw lill-mexxejja dinjija biex jgħinu biex jintemm il-COVID-19 billi jħeġġuhom jikkommettu l-biljuni ta' dollari meħtieġa biex jinħolqu l-ittestjar, it-trattamenti u l-vaċċini għal kulħadd, kullimkien. Għandna bżonn l-ekwità fejn tidħol is-saħħa u l-ġustizzja globali u nafu li huwa biss billi ningħaqdu fil-ġlieda għad-dinja li nistgħu nibnu futur aktar san għal kulħadd.” SFOND Il-kampanja l-“Għan Globali: Ningħaqdu għall-Ġejjieni tagħna” tnediet fit-28 ta' Mejju taħt il-patroċinju tal-President Ursula von der Leyen. Il-kampanja, appoġġata minn Bloomberg Philanthropies, Bill & Melinda Gates Foundation u l-Wellcome Trust tiffoka fuq l-indirizzar tal-impatt tal-pandemija fuq l-aktar komunitajiet vulnerabbli, billi jiġi żgurat aċċess ekwu għal teknoloġiji affordabbli tal-coronavirus u billi jissaħħu s-sistemi tas-saħħa kullimkien. Il-wegħdiet li se jitħabbru fis-27 ta' Ġunju se jappoġġaw lill-organizzazzjonijiet li ġejjin: Il-kampanja l-“Għan Globali: Ningħaqdu għall-Ġejjieni Tagħna hija appoġġata mill-Foundation Partners Bloomberg Philanthropies, Bill & Melinda Gates Foundation, Wellcome Trust, u Corporate Partners Citi, Procter & Gamble, SAP, Verizon u Vodafone. Il-kampanja hija riżultat importanti tal-Coronavirus Global Response, l-azzjoni globali għal aċċess universali għal vaċċin, trattament u ttestjar affordabbli tal-coronavirus. Hija r-risposta tal-Kummissjoni għas-sejħa globali għal azzjoni mnedija mill-Organizzazzjoni Dinjija tas-Saħħa mal-gvernijiet u mas-sħab fl-24 ta' April 2020, għal aċċess għal vaċċin tal-coronavirus kullimkien u għal kull min għandu bżonnu. Biex tgħin tipproteġi lin-nies kullimkien, reċentament il-Kummissjoni ppreżentat Strateġija tal-UE għall-Vaċċini biex tħaffef l-iżvilupp, il-manifattura u l-użu ta' vaċċini tal-coronavirus. B'din l-istrateġija, il-Kummissjoni se tappoġġa l-isforzi biex jitħaffu l-iżvilupp u d-disponibbiltà ta' vaċċini sikuri u effettivi fi żmien ta' bejn 12 u 18-il xahar, jekk mhux qabel. Biex jitwettaq dan l-impenn kumpless jeħtieġ li jsiru provi kliniċi flimkien mal-investiment fil-kapaċità tal-produzzjoni biex ikunu jistgħu jiġu prodotti miljuni, jew saħansitra biljuni, ta' dożi ta' vaċċin li jaħdem. Il-Kummissjoni hija mobilizzata bis-sħiħ biex tappoġġa l-isforzi tal-iżviluppaturi tal-vaċċini f'ħidmithom. Barra minn hekk, bħala mod kif jissaħħaħ il-multilateraliżmu fejn jidħol il-vaċċin u tiġi evitata kompetizzjoni dannuża bejn il-pajjiżi, il-President von der Leyen ipproponiet, flimkien mas-sħab internazzjonali tagħna, il-possibbiltà li jinħoloq mekkaniżmu internazzjonali inklużiv għall-akkwist tal-vaċċin. Biex dan jirnexxi hemm bżonn li għadd sinifikanti ta' pajjiżi bi dħul għoli jingħaqdu fi grupp ta' xerrejja internazzjonali. Huma jaqblu li jiġbru flimkien riżorsi biex jordnaw flimkien vaċċini futuri mill-kumpaniji, filwaqt li fl-istess ħin jippermettu odnijiet minn qabel għal pajjiżi bi dħul baxx u medju. Dan jaċċellera l-iżvilupp ta' vaċċini u jtejjeb l-aċċess għalihom madwar id-dinja għal dawk kollha li għandhom bżonnhom. Għal aktar informazzjoni Is-sit web tal-Coronavirus Global Response